
Brief pentru agenții – Spoturi de prezentare a UAIC
Universitatea „Alexandru Ioan Cuza” din Iași - Proiectul EduACCES
1. Context
Universitatea „Alexandru Ioan Cuza” din Iași (UAIC) lansează achiziția publică a două spoturi video de prezentare, realizate în cadrul proiectului EduACCES. Spoturile trebuie să arate UAIC ca o universitate incluzivă, care leagă un trecut prestigios de o educație orientată spre viitor.
Despre UAIC. Fondată în 1860, UAIC este prima universitate modernă din România. Astăzi reunește 15 facultăți și aproximativ 24000 de studenți, cu programe de licență, master și doctorat, parteneriate internaționale și o comunitate de cercetare activă. Descrierea va fi detaliată ulterior, împreună cu agenția selectată.
Despre proiectul EduACCES. Proiectul urmărește creșterea accesului la educație universitară, inclusiv pentru persoanele cu dizabilități. Spoturile sunt un livrabil al proiectului și trebuie să respecte regulile de vizibilitate ale finanțatorului.
Scopul achiziției. Spoturile vor susține comunicarea pentru admiterea la facultățile UAIC și imaginea instituțională a universității, cu accent pe accesibilitate și egalitate de șanse.
2. Obiective de comunicare
Obiectiv general: Consolidarea imaginii Universității „Alexandru Ioan Cuza” din Iași ca universitate de prestigiu, modernă și incluzivă, care valorifică tradiția de peste 160 de ani pentru a oferi o educație orientată spre viitor, deschisă și accesibilă tuturor candidaților.
Obiective specifice:
· Poziționarea UAIC ca universitate incluzivă și accesibilă, fără a reduce identitatea ei doar la acest aspect.
· Legătura dintre tradiția de peste 160 de ani și educația pentru viitor: tehnologie, interdisciplinaritate, cercetare, mobilitate internațională.
· Informarea persoanelor cu dizabilități despre sprijinul concret oferit de universitate.
· Creșterea interesului pentru admiterea la UAIC.
3. Publicuri țintă
Conform proiectului EduACCES, publicul principal sunt liceenii din clasele a XI-a și a XII-a, inclusiv cei cu dizabilități senzoriale, motorii, neurodivergenți sau cu boli cronice. Totodată, agenția va lua în considerare mai multe publicuri, menționate în tabelul de mai jos:
	Public
	Ce îi preocupă
	Ce trebuie să transmită spotul

	Liceeni (17–19 ani)
	Ce pot studia, cum e viața de student, ce job voi avea
	O universitate vie, modernă, cu perspective

	Candidați cu dizabilități
	Voi avea acces fizic și digital? Voi fi acceptat? Cine mă ajută?
	Accesul și sprijinul sunt reale și concrete

	Părinți
	Siguranță, costuri, sprijin, angajare
	O instituție solidă, de încredere, care are grijă de studenți

	Profesori și consilieri școlari, organizații ale persoanelor cu dizabilități
	Resurse pe care le pot recomanda
	Un material credibil, pe care îl pot distribui

	Public secundar: studenți internaționali, alumni, comunitatea locală
	Prestigiu și deschidere
	UAIC este o universitate europeană, deschisă tuturor


Insight 1. Mulți tineri percep Iașul ca pe un oraș și o comunitate insuficient de dinamice și atractive, cu mai puține oportunități de carieră, de viață socială și culturală decât Bucureștiul, Clujul sau străinătatea, și de aceea aleg să studieze în altă parte. Spoturile trebuie să atenueze această percepție și să arate Iașul ca un oraș universitar viu, tânăr și conectat, cu oportunități reale: companii IT și angajatori care recrutează absolvenți, stagii, proiecte de cercetare, mobilități internaționale, viață culturală și studențească intensă.
Insight 2. Mulți tineri cu dizabilități nu aplică la facultate pentru că presupun dinainte că nu vor fi primiți sau sprijiniți. Spoturile trebuie să răspundă acestei temeri.
4. Mesajul
Mesaj principal (propunere de lucru). UAIC continuă o tradiție de peste 160 de ani ca să construiască viitorul împreună cu fiecare student, indiferent de punctul de plecare. Agenția poate propune formulări și un slogan propriu, păstrând ideea de bază: tradiție + viitor + acces pentru toți.
Argumente de susținere:
· Prima universitate modernă din România, cu clădiri și spații istorice emblematice (Aula Magna „Mihai Eminescu”, Sala Pașilor Pierduți, Biblioteca Centrală Universitară).
· Programe moderne, laboratoare, cercetare și mobilități internaționale.
· Măsuri concrete de accesibilitate: spații adaptate, cămine accesibile, tehnologii asistive, consiliere, tutorat, sprijin la examene.
· O comunitate de studenți diversă, în care colegii cu dizabilități sunt prezenți și activi.
Structura celor două spoturi (propunere; agenția poate veni cu altă abordare)
	Spot
	Durată
	Idee
	Accent

	Spot 1 – „Tradiție și viitor”
	5–6 minute
	Trecerea de la moștenirea istorică la universitatea de azi și de mâine
	Imaginea instituțională; incluziunea prezentă firesc

	Spot 2 – „Acces pentru toți”
	3–4 minute
	Drumul unui student sau al unor studenți cu dizabilități prin viața universitară
	Sprijinul concret și experiența reală de student


Ce nu trebuie transmis
· Persoanele cu dizabilități prezentate ca subiect de milă sau ca „eroi” care inspiră doar prin faptul că există.
· Promisiuni de accesibilitate pe care universitatea nu le poate susține în realitate.
· Un ton muzeal: trecutul este un punct de plecare, nu tema centrală.
5. Ton, stil și identitate vizuală
Tonul dorit este modern, cald și încrezător, cu emoție autentică, fără patetism.
· Vizual: contrast între spațiile istorice ale UAIC și imagini contemporane (laboratoare, digital, spații de învățare, viața din campus și din Iași).
· Oameni reali: studenți, profesori și absolvenți UAIC, inclusiv studenți cu dizabilități, în roluri active, nu decorative. Se pot folosi și actori.
· Ritm și muzică: dinamice, dar fără tăieturi prea rapide, care îngreunează urmărirea interpretului și a subtitrărilor.
· Identitate: manualul de identitate vizuală UAIC și elementele obligatorii de vizibilitate ale proiectului EduACCES și ale finanțatorului (sigle, mențiuni).
6. Cerințe de accesibilitate (A se studia Anexa 1 a acestui brief)
Accesibilitatea este o cerință de bază a spoturilor, nu un element adăugat la final. Agenția o integrează din etapa de concept și scenariu. Cerințele de mai jos sunt obligatorii; specificațiile tehnice complete sunt în Anexa 1.
Interpret în Limba Semnelor Române (LSR)
· Interpret autorizat, cu experiență în producții video; ideal, traducerea este validată de o persoană surdă, vorbitoare nativă de LSR.
· Interpretul este vizibil pe toată durata spotului, într-o fereastră, fără să fie acoperit de grafică sau text.
· Fundal uniform și contrastant, lumină egală pe față și mâini, vestimentație simplă, de culoare închisă.
· Poziția ferestrei este aceeași în ambele spoturi și în toate formatele (inclusiv 9:16 și 1:1).
Subtitrare
· Subtitrări sincronizate, în limba română, cu indicarea sunetelor și a muzicii relevante (subtitrare pentru persoane cu deficiențe de auz).
· Versiune cu subtitrare integrată în imagine pentru social media și fișiere separate (.srt, .vtt) pentru YouTube și site.
· Font lizibil, dimensiune mare, contrast puternic cu fundalul, maximum două rânduri.
Pentru persoanele cu deficiențe de vedere
· Textul de pe ecran (titluri, date, adrese) este rostit și în voice-over.
· Versiune cu audiodescriere pentru fiecare spot.
· Contrast ridicat pentru toate elementele grafice.
Alte cerințe
· Fără lumini intermitente sau efecte stroboscopice (maximum 3 clipiri pe secundă), pentru persoanele cu epilepsie fotosensibilă.
· Voce clară, ritm moderat de vorbire; muzica nu acoperă vocea.
· Limbaj respectuos: „persoane cu dizabilități”, nu „persoane cu handicap” sau „cu nevoi speciale”.
· Consultarea, în etapa de scenariu și înainte de livrare, a structurii UAIC responsabile de studenții cu dizabilități și, ideal, a unor studenți cu dizabilități.
7. Livrabile
Agenția livrează două spoturi principale, versiuni scurte ale fiecăruia pentru platformele sociale și versiuni în limba engleză. Duratele sunt propuneri; agenția le poate ajusta argumentat.
Spoturile principale
	Livrabil
	Durată
	Format și rezoluție
	Versiuni

	Spot 1 – „Tradiție și viitor”
	5–6 minute
	16:9; master 4K (3840×2160) și Full HD (1920×1080)
	Română, cu interpret LSR și subtitrare; cu audiodescriere; engleză

	Spot 2 – „Acces pentru toți”
	3–4 minute
	16:9; master 4K (3840×2160) și Full HD (1920×1080)
	Română, cu interpret LSR și subtitrare; cu audiodescriere; engleză


Versiuni scurte pentru platformele sociale (pentru fiecare spot)
	Versiune
	Durată
	Format și rezoluție
	Platforme
	Engleză

	Versiune scurtă A
	60 s
	16:9 (1920×1080) și 1:1 (1080×1080)
	YouTube, Facebook, LinkedIn, site, ecrane în campus
	Da

	Versiune scurtă B
	30 s
	9:16 (1080×1920)
	Instagram Reels, TikTok, YouTube Shorts, Facebook Reels
	Da

	Versiune scurtă C
	15 s
	9:16 (1080×1920)
	Instagram și Facebook Stories, reclame
	Nu


Cerințe pentru versiunile scurte:
· Fiecare versiune este un montaj de sine stătător, cu mesaj complet și îndemn final (de exemplu, adresa paginii de admitere).
· Subtitrare integrată în imagine și interpret LSR, în aceeași poziție ca în spoturile principale.
· În formatul 9:16, subtitrările, interpretul și textele stau în zona sigură a cadrului, neacoperită de butoanele și textele aplicațiilor (fără elemente importante în aproximativ 15% din partea de sus și 20% din partea de jos a ecranului).
· Mesajul este ușor de urmărit și fără sunet, pentru vizionarea pe telefon.
Versiunile în limba engleză
· Se realizează pentru spotul principal și pentru două versiuni scurte (A și B), pentru fiecare dintre cele două spoturi: în total 6 materiale.
· Subtitrare în limba engleză și voice-over în limba engleză.

· Interpretul LSR se adresează publicului din România.
Pachet de accesibilitate (pentru fiecare spot principal)
1. Master video 4K.
2. Versiune Full HD pentru web.
3. Versiune cu interpret LSR integrat permanent și subtitrare.
4. Versiune cu audiodescriere.
5. Versiune standard, fără elementele integrate, pentru reutilizare.
6. Fișiere de subtitrare .srt și .vtt (română și engleză).
7. Transcript descriptiv accesibil (.docx și .html).
8. Pista audio de voice-over, separat.
9. Pista de audiodescriere, separat.
10. Înregistrarea interpretului LSR pe fundal adecvat, separat de master.
11. Toate elementele grafice și fișierele de proiect editabile.
Materiale suplimentare: Fotografii din timpul filmărilor și cadre-cheie pentru miniaturi (thumbnail).
Specificații tehnice generale: fișiere MP4 (H.264); sunet stereo normalizat pentru online. Se predă și materialul brut.
8. Canale de difuzare
Spoturile vor rula în principal online, la evenimente și în spațiile UAIC. 
· Site-ul UAIC, pagina de admitere și pagina proiectului EduACCES.
· YouTube, Facebook, Instagram, TikTok, LinkedIn.
· Târguri educaționale, caravane de admitere, prezentări în licee, Zilele porților deschise.
· Ecrane din campus și evenimente ale universității.
· Distribuire prin parteneri: școli speciale și incluzive, organizații ale persoanelor cu dizabilități, inspectorate școlare.
· TV local sau regional.
9. Producție, drepturi și conformitate
Filmare
· Locații: UAIC facilitează accesul în spațiile universității și programul de filmare.
· Locațiile de filmare pentru persoanele cu dizabilități trebuie să fie accesibile, iar programul de filmare adaptat nevoilor lor.
· Protagoniști: studenți și cadre didactice UAIC, selectați împreună cu universitatea. Agenția propune dacă folosește și actori.
Drepturi și acorduri
· Acorduri scrise GDPR și de utilizare a imaginii pentru toate persoanele filmate, în format accesibil (inclusiv explicate în LSR, la nevoie).
· Toate drepturile patrimoniale de autor și drepturile conexe asupra spoturilor realizate și a tuturor versiunilor acestora (inclusiv muzică, imagini, voci, scenariu) sunt transferate integral și exclusiv către UAIC, pe o durată nelimitată și pentru toate mediile de difuzare (TV, radio, online, social media).
· UAIC are dreptul de a produce ulterior noi versiuni accesibile ale materialelor.
· Muzica este licențiată sau compusă original, astfel încât drepturile asupra ei să poată fi transferate către UAIC în aceleași condiții.
Conformitate cu proiectul
· Respectarea regulilor de identitate vizuală și de vizibilitate ale finanțatorului.
· Documentele cerute pentru decontare: proces-verbal de predare-primire și dovezi ale livrării.
· Achiziția se face prin procedură publică, iar acest brief se folosește ca anexă la caietul de sarcini.
10. Buget și calendar
Buget: valoarea maximă este de 65.000 lei fără TVA (78.650 lei cu TVA). Bugetul acoperă concept, scenariu, producție, interpret LSR, subtitrare, audiodescriere, versiunile în limba engleză, postproducție, muzică și drepturi de autor.
Calendar orientativ (săptămânile se numără de la semnarea contractului; termenul final trebuie aliniat cu calendarul proiectului EduACCES ):
12. Săptămânile 1-2: concept creativ și scenarii pentru ambele spoturi, aprobarea scenariilor de către UAIC, după consultarea privind accesibilitatea;
13. Săptămânile 3-4: pre-producție (casting, locații, acorduri, pregătirea interpretului). filmări;
14. Săptămânile 5: montaj și prima versiune; interpret, subtitrare și audiodescriere;
15. Săptămâna 6: revizii (maximum 2 runde incluse), testare cu utilizatori cu dizabilități, livrarea finală a tuturor versiunilor.
Termen  final de livrare:10.12.2026 .
11. Ce așteptăm de la agenție
Oferta trebuie să conțină:
· Conceptul creativ pentru ambele spoturi: sugestii de scenariu sau storyboard și propuneri inițiale de mesaj sau slogan.
· Modul în care integrează interpretul LSR, subtitrarea și audiodescrierea.
· Portofoliu: dovada a cel puțin unui contract de servicii similare (cerință minimă) și, de preferință, 2–3 producții relevante, ideal pe domeniul educației sau cu componentă de accesibilitate, cu link-uri către materialele realizate.
· Calendarul de lucru.
· Oferta financiară, cu prețul exprimat în lei, fără TVA.
Criteriul de calificare, cerință obligatorie:
Operatorul economic va face dovada derulării și finalizării a minim un contract de prestări servicii având ca obiect servicii similare celor din prezentul brief (producție video de prezentare sau promovare).  

Documentele justificative care probează îndeplinirea cerinței: documente constatatoare, recomandări sau procese-verbale de recepție, însoțite de link-uri către materialele realizate.

Criteriul de atribuire: oferta cea mai avantajoasă din punct de vedere economic (cel mai bun raport calitate–preț)
	Factor de evaluare
	Pondere
	Punctaj maxim

	1. Calitatea conceptului creativ și potrivirea cu mesajul
45 de puncte: conceptul îndeplinește condițiile pentru 20 de puncte și, în plus, propune modul de adaptare a ambelor spoturi pentru versiunile scurte destinate platformelor sociale și pentru versiunile în limba engleză, printr-o narațiune originală care leagă tradiția UAIC de educația pentru viitor, fără ton muzeal.
20 de puncte: conceptul îndeplinește condițiile pentru 10 puncte și, în plus, răspunde explicit ambelor insight-uri din secțiunea 3 (percepția despre Iași și temerile candidaților cu dizabilități) și propune un slogan sau o formulare proprie a mesajului principal.
10 puncte: conceptul îndeplinește cerința minimă și include un scenariu sau un storyboard pentru fiecare dintre cele două spoturi.
Cerința minimă pentru a declara oferta conformă (0 puncte): oferta prezintă un concept creativ pentru ambele spoturi, care respectă mesajul, tonul și structura descrise în secțiunile 4 și 5.
	45%
	45 de puncte

	2. Modul de tratare a accesibilității și a incluziunii
Elemente suplimentare evaluate:
 (a) validarea interpretării LSR de către o persoană surdă, vorbitoare nativă de LSR;
 (b) testarea materialelor cu utilizatori cu dizabilități înainte de livrare;
 (c) un scenariu „audiodescriptiv prin design”, ilustrat cu exemple concrete; 
(d) un specialist în accesibilitate inclus în echipa propusă; 
(e) persoane cu dizabilități prezente în roluri active în fața camerei.
35 de puncte: oferta îndeplinește cerința minimă și include cel puțin 3 dintre elementele suplimentare (a)–(e).
20 puncte: oferta îndeplinește cerința minimă și include 1–2 dintre elementele suplimentare (a)–(e).
Cerința minimă pentru a declara oferta conformă (0 puncte): oferta descrie modul în care sunt respectate toate cerințele obligatorii din secțiunea 6 și din Anexa 1 (interpret LSR, subtitrare, audiodescriere, transcript descriptiv, lizibilitate, accesibilitate cognitivă, fotosensibilitate, sunet).
	35%
	35 de puncte

	Componenta tehnică (Pt) – total factori 1–2
	80%
	80 de puncte

	Componenta financiară: prețul ofertei (Pf)
	20%
	20 de puncte

	Total (Ptotal = Pt + Pf)
	100%
	100 de puncte


Propunerea tehnică
Propunerea tehnică este evaluată pe baza celor trei factori din tabelul de mai sus. Ea este structurată pe acești factori și conține informațiile de mai jos. 
1. Calitatea conceptului creativ și potrivirea cu mesajul (maximum 45 de puncte). Propunerea tehnică include:
· descrierea conceptului creativ pentru fiecare spot (Spot 1 „Tradiție și viitor”, Spot 2 „Acces pentru toți”): ideea centrală, firul narativ și modul în care este transmis mesajul „tradiție + viitor + acces pentru toți”;
· scenariul sau storyboard-ul fiecărui spot;
· modul în care conceptul răspunde celor două insight-uri din secțiunea 3 și publicurilor țintă;
· propunerea de slogan sau formularea proprie a mesajului principal;
· modul de adaptare a spoturilor pentru versiunile scurte destinate platformelor sociale și pentru versiunile în limba engleză.
2. Modul de tratare a accesibilității și a incluziunii (maximum 35 de puncte). Propunerea tehnică include:
· soluția propusă pentru fiecare cerință obligatorie din secțiunea 6 și din Anexa 1, prezentată de preferință sub forma unui tabel „cerință – soluție propusă”;
· descrierea concretă a elementelor suplimentare (a)–(e) oferite: cine le realizează, în ce etapă și cum;
· modul în care sunt reprezentate persoanele cu dizabilități în spoturi.
Propunerea tehnică include și graficul de realizare, corelat cu calendarul din secțiunea 10. Acesta este obligatoriu, dar nu se punctează. 
Punctajul componentei tehnice (Pt) se obține prin însumarea punctajelor acordate pentru factorii 1 și2 și este de maximum 80 de puncte.
Propunerea financiară
Prețul se exprimă în lei, fără TVA, cu TVA evidențiată separat, și nu poate depăși valoarea maximă de 65.000 lei fără TVA. Propunerea financiară prezintă și defalcarea prețului pe etape: concept și scenariu, producție, postproducție și accesibilitate, versiuni în limba engleză, drepturi de autor.
Punctajul componentei financiare (Pf) este de maximum 20 de puncte și se calculează astfel:
· Pentru oferta cu cel mai mic preț, care asigură nivelul calitativ cerut, se acordă punctajul maxim, respectiv 20 de puncte.
· Pentru celelalte oferte, punctajul se calculează proporțional, cu formula: 
Pf = (Preț minim ofertat / Preț n) × 20
unde „Preț n” este prețul ofertei operatorului economic, iar „Preț minim ofertat” este cel mai mic preț dintre toate ofertele. Prețurile comparate sunt prețurile ofertate, exclusiv TVA.
Stabilirea ofertei câștigătoare
Este declarată câștigătoare oferta care obține cel mai mare punctaj total, calculat prin însumarea punctajelor pentru componenta tehnică și componenta financiară: 
Ptotal = Pt + Pf
Termen de depunere a ofertelor: 22.10.2026.
12. Contact și aprobare
	Rol
	Nume
	Contact

	Persoană de legătură pentru agenție
	Conf. univ. dr. Corina Barbaros
	corina.barbaros@uaic.ro, 0742 045 109

	Manager proiect EduACCES
	Prof. univ. dr. Daniela Cojocaru
	danac@uaic.ro

	Expert accesibilitate (UAIC)
	Conf. univ. dr. Oana Dănilă
	danila.oana@uaic.ro

	Aprobare finală
	Prof.univ.dr.Nicoleta Laura Popa
	–


Toate versiunile (scenariu, montaj, versiunea finală) se aprobă în scris de persoana de legătură, după consultarea expertului în accesibilitate.
Anexe disponibile la cererea agenției: manualul de identitate vizuală UAIC, regulile de vizibilitate ale proiectului, siglele, materialele de referință.
Anexa 1. Specificații tehnice și de accesibilitate pentru materialele video
Cele două spoturi trebuie să aibă un nivel de accesibilitate mai ridicat decât minimul legal. Ele trebuie să poată fi înțelese de o persoană care nu aude, nu vede sau vede slab, are dificultăți cognitive sau de învățare, este neurodivergentă ori are dificultăți de procesare a informației. Abordarea urmează recomandările W3C pentru conținut video multimodal: subtitrare, descrierea informației vizuale, transcript descriptiv, limbaj mimico-gestual și player accesibil.
1. Principiu general de realizare
Materialele sunt concepute după principiul „accesibilitate de la început” (accessibility-first): informația esențială nu este transmisă exclusiv printr-un singur canal senzorial.
· Orice informație relevantă prezentată vizual are un echivalent sonor și/sau textual.
· Orice informație relevantă transmisă sonor are un echivalent vizual sau textual și în Limba Semnelor Române (LSR).
· Scenariul este construit de la început în acest sens, nu accesibilizat ulterior. Planificarea accesibilității înainte de filmare reduce semnificativ dificultatea și costul descrierii vizuale.
2. Interpretare în Limba Semnelor Române (LSR) – obligatorie
Interpretarea acoperă integral conținutul verbal relevant, nu doar introducerea sau mesajele principale.
· Interpret calificat în Limba Semnelor Române.
· Interpretul este vizibil permanent pe durata conținutului interpretabil.
· Imaginea este suficient de mare pentru a distinge clar mâinile, fața, expresiile și mișcările corpului.
· Cadrare cel puțin de la talie în sus.
· Contrast bun între interpret, vestimentație și fundal.
· Iluminare uniformă, fără umbre puternice.
· Cât mai puține elemente grafice în spatele interpretului.
· Nicio subtitrare, siglă, cod QR sau grafică suprapusă peste interpret.
· Sincronizare precisă între discurs și interpretare.
· O zonă permanentă pentru interpret, rezervată încă din etapa de storyboard, astfel încât informațiile importante să nu ajungă sub fereastra interpretului.
3. Subtitrare accesibilă – obligatorie și în prezența interpretului LSR
Interpretarea în LSR nu înlocuiește subtitrarea, deoarece cele două servesc utilizatori diferiți. Conform WCAG, subtitrarea conținutului preînregistrat include nu doar discursul, ci și identificarea vorbitorului și sunetele relevante pentru înțelegere.
· Subtitrare în limba română, verificată uman.
· Sincronizare exactă.
· Identificarea vorbitorului atunci când acesta nu este evident.
· Includerea sunetelor cu semnificație, de exemplu [aplauze], [sonerie].
· Maximum două rânduri simultan.
· Font sans-serif, clar și suficient de mare.
· Contrast ridicat între text și fundal.
· Poziționare care nu acoperă fețele, interpretul LSR sau alte informații relevante.
· Livrarea atât a unei versiuni cu subtitrare integrată, cât și a fișierelor .srt și .vtt.
4. Accesibilitate pentru persoanele nevăzătoare sau cu vedere redusă
Scenariul este „audiodescriptiv prin design”: informația vizuală esențială este inclusă firesc în voice-over. De exemplu, în locul imaginii unei rampe însoțite doar de textul „Acces în Corpul B”, voice-over-ul spune: „În principalele spații universitare sunt disponibile trasee și soluții de acces pentru persoanele cu mobilitate redusă.”
În plus, agenția realizează audiodescriere pentru informațiile vizuale relevante care nu pot fi integrate firesc în voice-over: locuri, acțiuni, schimbări de scenă, persoane, texte sau elemente importante. Audiodescrierea conținutului video preînregistrat este o cerință a nivelului WCAG AA.
5. Transcript descriptiv accesibil
Pentru fiecare spot se livrează un transcript separat, în format digital accesibil. Transcriptul permite folosirea conținutului prin cititor de ecran (screen reader) sau afișaj Braille și servește inclusiv persoanelor cu surdocecitate. Acesta conține:
· întregul discurs;
· identificarea vorbitorilor;
· informația sonoră relevantă;
· descrierea informației vizuale relevante;
· textele importante afișate pe ecran;
· adresele web și datele de contact prezentate.
6. Lizibilitate pentru vedere redusă
Toate elementele grafice respectă cel puțin standardul WCAG 2.2, nivelul AA, și cerințele europene de accesibilitate:
· contrast text/fundal de minimum 4,5:1 pentru textul obișnuit și 3:1 pentru textul mare;
· font sans-serif, fără fonturi decorative;
· text suficient de mare pentru vizionarea pe telefon;
· informația nu este comunicată doar prin culoare;
· fără fundaluri foarte încărcate în spatele textului;
· textul rămâne pe ecran suficient timp pentru a putea fi citit.
7. Accesibilitate cognitivă, dificultăți de învățare și neurodivergență
Obiectivul de producție este ca materialul să fie inteligibil de la prima vizionare, fără ca privitorul să proceseze simultan mai multe surse de informație concurente.
· Limbaj clar și direct, propoziții scurte.
· O singură idee principală pe secvență.
· Fără jargon administrativ; acronimele sunt explicate.
· Structură predictibilă și tranziții simple.
· Ritm moderat al voice-over-ului și montaj fără tăieturi foarte rapide.
· Fără suprapunerea simultană a vocii, a unui text diferit, a animației și a muzicii.
· Aceleași simboluri, folosite consecvent.
· Grafica susține mesajul verbal și nu introduce informații paralele.
· Pauze vizuale între secțiunile importante.
· Indicarea clară a pasului următor, de exemplu: „Pentru informații despre admitere, accesează…”.
8. Fotosensibilitate și sensibilitate senzorială
Materialele nu conțin:
· flash-uri, efecte stroboscopice sau flicker;
· tranziții luminoase bruște;
· zoom-uri sau mișcări rapide inutile;
· animații decorative excesive.
Conform WCAG, conținutul nu produce în nicio situație mai mult de trei flash-uri pe secundă.
9. Sunet
· Voice-over înregistrat profesional, cu dicție clară, ritm moderat, volum constant și zgomot de fond minim.
· Muzica are rol secundar și este mixată semnificativ sub nivelul vocii.
· Fără efecte sonore bruște sau foarte puternice.
Livrabilele pachetului de accesibilitate sunt detaliate în secțiunea 7 a briefului.
Manager proiect EduACCES

